༄།གོང་དུ་བཤད་པ་དེ་ཚོ་ནི་སྐད་རིགས་སྣ་ཚོགས་ཞིབ་བསྡུར་བྱས་པ་བརྒྱུད་ནས་རྙེད་པའི་སྐད་རིགས་ཀྱིས་རྟོག་པ་ལ་ཐེབས་པའི་ངོ་མཚར་གསར་རྟོགས་གང་མང་ཞིག་གི་ཟུར་ཙམ་ཡིན།འོན་ཀྱང་ང་ཚོས་སྐད་རིགས་མི་འདྲ་བས་བསམ་བློ་མི་འདྲ་བ་བཟོ་བཀོད་བྱེད་ཀྱི་ཡོད་དམ།བསམ་བློ་མི་འདྲ་བས་སྐད་རིགས་ཀྱི་ཁྱད་པར་ཕྱེས་པ་རེད་ཅེས་དྲིས་ན།དེའི་ལན་ལ་གཉིས་པོ་འདུས་དགོས་པ་ཡིན་ཏེ།ང་ཚོའི་བསམ་བློ་བྱེད་སྟངས་གང་དེས་སྐད་ཆ་བཤད་སྟངས་ལ་ཤུགས་རྐྱེན་སྤྲོད་ཀྱི་ཡོད་པ་མ་ཟད།སྐད་ཆ་བཤད་སྟངས་ཀྱིས་བསམ་བློ་ལ་བཟོ་བཀོད་བྱེད་ཀྱིན་ཡོད་རེད།འདས་པའི་ལོ་བཅུ་ཕྲག་ཁ་ཤས་ཀྱི་རིང་ལ་མཁས་དབང་གང་མང་ཞིག་གིས་སྐད་ཡིག་ནི་བསམ་བློ་བཟོ་བཀོད་བྱེད་པའི་བརྒྱུད་རིམ་ཁྲོད་ཀྱི་རྒྱུ་རྐྱེན་གལ་ཆེན་ཞིག་ཡིན་ཚུལ་མངོན་གསལ་ཚད་མས་སྒྲུབ་ཟིན་པ་མ་ཟད།ཞིབ་འཇུག་སྣ་ཚོགས་ཤིག་གིས་མིའི་སྐད་ཆ་བཤད་སྟངས་བརྗེ་འགྱུར་བྱུང་ཚེ་བསམ་བློ་ལ་འགྱུར་བ་གང་འདྲ་ཐོན་གྱི་ཡོད་པའང་ཁུངས་སྐྱེལ་ར་སྤྲོད་བྱས་ཡོད་པ་རེད།དཔེར་ན་ཁ་དོག་མཚོན་པའི་ཐ་སྙད་ཅིག་མི་གཅིག་ལ་བསླབ་ན།མི་དེའི་ཁ་དོག་ཁྱད་འཛིན་བྱེད་པའི་འདུ་ཤེས་འགྱུར་འགྲོ་བ་དང་།དུས་ཚོད་བརྗོད་སྟངས་གསར་བ་ཞིག་མི་གཅིག་ལ་བསླབ་ན།མི་དེའི་དུས་ཚོད་ངོས་འཛིན་བྱེད་པའི་བསམ་བློ་འགྱུར་འགྲོ་བ་ཡིན་ནོ།།།།